**แบบฟอร์มการเขียนแบบถอดประสบการณ์การเรียนรู้ด้าน เทคนิคการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง** รศ. ยุพกนิษฐ์ พ่วงวีระกุล คณะเทคโนโลยีอาหาร

**2. ชื่อ – สกุล ผู้บันทึก** ดร. วราพร ลักษณลม้าย คณะเทคโนโลยีอาหาร

**3. บทบาท หน้าที่และความรับผิดชอบของผู้เล่าเรื่อง** อาจารย์ผู้รับผิดชอบสอน

**4. เรื่องที่เล่า** เทคนิคการสอนโดยใช้ความสุขพื้นฐานเป็นฐานให้กับนักศึกษาการครัวและโรงแรม

**5. บริบทหรือความเป็นมาของเรื่องที่เล่า**

เนื่องจากการสอนวิชาจุลชีววิทยาอาหารและสุขาภิบาลอาหาร รหัสวิชา FTH202 Food Microbiology and Food Hygiene ซึ่งเป็นวิชาพื้นฐานให้กับนักศึกษาคณะอุตสาหกรรมท่องเทียวและการโรงแรม ที่ผ่านมาจะมีคำถามจากนักศึกษาว่า วิชาจุลชีววิทยาอาหารเกี่ยวข้องกับการเรียนไปเป็นเชฟอย่างไร อาจารย์ผู้สอนจะต้องพยายามทำให้นักศึกษาเห็นถึงความสำคัญ และ ความเชื่อมโยงของวิชาพื้นฐานด้านจุลินทรีย์ (วิชาจุลชีววิทยา วิชาจุลชีววิทยาอาหาร) กับการเรียนการครัวการโรงแรม ดังนั้นอาจารย์ผู้สอนจึงใช้กระบวนการ การเรียนรู้แบบ Happyness based learning คือ การเรียนรู้ที่ใช้ความสุขเป็นตัวกระตุ้นให้ผู้เรียนลดความเกร็ง เกิดความสบายใจ ไว้วางใจผู้สอน และเกิดความต้องการที่จะอยากความรู้ โดยเน้นผู้เรียนตะหนักถึงความสำคัญและบทบาทของจุลินทรีย์ ที่ต้องใช้จินตนาการอย่างสูงเพราะจุลินทรีย์เป็นสิ่งที่ไม่สามารถมองเห็นได้ด้วยตาเปล่า การสอนโดยใส่เนื้อหาของวิชาที่มีแต่ท่องจำและมองไม่เห็นภาพลงในทำนองโดยใช้เพลงที่กำลังเป็นที่นิยมในวัยของนักศึกษา โดยใช้เมโลดี้ที่ท้อปฮิตจากเพลงกำลังดังในขณะนั้นทั้งไทยและสากล ช่วยทำให้นักศึกษารู้สึกขบขัน เป็นการสร้างรอยยิ้มและเสียงหัวเราะในห้องเรียน นำไปสู่บรรยากาศที่ผ่อนคลาย และเริ่มเกิดความสนุกสนาน ไม่มีนักศึกษาคนไหนนั่งเล่นมือถือ หรือคุยกันเองอีกต่อไป เหมือนสะกดจิตเด็กได้ชั่วขณะ การที่นักศึกษาอยากจะร้อง และทำให้การจำบทเรียนเป็นเรื่องง่ายดายได้อย่างไม่น่าเชื่อ จากการทดลองสอนในสองกลุ่มเรียนพบว่า นอกจากจะไม่มีนักศึกษาคนใดขาดเรียนแล้ว (มาครบทั้ง 46 และ 30 คนใน Section 01 และ 02 ตามลำดับ) ยังมีนักศึกษา extra ที่ไม่ได้ลงทะเบียนวิชานี้ ขอเข้ามานั่งเรียนในห้องเพิ่มเติมด้วยอีก 4 คน

**6. วิธีการ/ขั้นตอน หรือ กระบวนการที่ทำให้งานนั้นประสบความสำเร็จ**

6.1 อาจารย์ผู้สอนจับประเด็นสำคัญของเนื้อหาสาระของบทเรียนให้กระชับ และจะต้องใช้วิธีแต่งเป็นกลอน หรือให้เกิดความคล้องจอง

6.2 เมื่อเริ่มชั่วโมงแรก อาจารย์ผู้สอนทำความเข้าใจกับนักศึกษา ว่าเนื้อหาบทเรียนที่ดูเหมือนไกลตัวนี้ แท้จริงเป็นเรื่องใกล้ตัวที่มีความเกี่ยวข้องกับชีวิตประจำวัน จุลินทรีย์มีอยู่ทุกหนแห่ง ในน้ำที่ดื่ม ในอาหารที่กิน ในอากาศที่หายใจ รวมถึงมีในร่างกายของทุกคนรวมทั้งสิ่งมีและไม่มีชีวิต จำเป็นต้องรู้จักกันหน่อยแล้ว ให้นักศึกษาช่วยแชร์ประสบการณ์ความใกล้ชิดกับจุลินทรีย์ในด้านต่างๆเพื่อปรับบรรยากาศการมีส่วนร่วมในห้องเรียน เรียกเสียงฮาได้เป็นระยะๆแล้วแต่ความเข้มข้นของประสบการณ์ตรงของนักศึกษา เช่นบางคนเล่าเรื่องกินขนมปังหมดอายุ กินไส้กรอกในตู้เย็นที่เป็นเมือกเปรี้ยวด้วยความเสียดาย บางคนเล่าเรื่องวงขาวใต้ซอกแขนจากเกลื้อนที่เกิดขึ้นเองโดยไม่ซื้อไวท์เทนนิงมาใช้ บางคนตั้งคำถามว่าที่บ้านรับยาคูลย์และกินต่อๆกันมาตั้งแต่รุ่นยาย รุ่นแม่และตัวเอง กินทุกวันโดยไม่เคยรู้ว่าควรจะกินต่อไปหรือไม่ บรรยากาศเริ่มมีความเป็นกันเองมากขึ้น

6.3 เมื่อให้นักศึกษาได้ผ่อนคลายแล้ว อาจารย์ผู้สอนเริ่มนำเข้าสู่บทเรียนที่เตรียมมาอย่างดี ในจำนวนสไลด์ที่พยายามทำให้น้อยและเน้นใส่รูปภาพให้มาก ระหว่างสอนต้องคอยดูพฤติกรรมของนักศึกษาว่ายังอยู่ในโหมดดาวน์โหลดหรือไม่ ถ้าสังเกตพบว่าหลุดวงโคจรไปแล้วให้รีบดึงกลับโดยผู้สอนต้องเปลี่ยนตัวเองเป็นดีเจเปิดแผ่นทันที

6.4 ในชั้นเรียน นักศึกษามีความพยายามที่จะช่วยกันร้องเพลง หลายคนพยายามเปิดยูทูปหาเมโลดี้มาช่วย เป็นที่สังเกตว่านักศึกษาทุกคนให้ความร่วมมือเป็นอย่างดี โดยมีอาจารย์ทำหน้าที่เป็นผู้ควบคุมชั้นเรียนให้เป็นไปตามวัตถุประสงค์ของรายวิชา

**7. เทคนิคหรือกลยุทธ์ที่ทำให้เกิดความสำเร็จ**

อาจารย์ต้องเสียเวลาคิดเนื้อเพลงที่สรุปจากสาระสำคัญใส่ในทำนองของเพลงที่กำลังฮิตให้ได้ เพื่อให้นักศึกษามีความคุ้นเคยและสามารถจดจำได้โดยไม่ยาก

**8. ผู้มีส่วนร่วมทำให้เกิดความสำเร็จ และ บทบาทของบุคคลนั้น**

อาจารย์ผู้สอน ต้องมีความตั้งใจ มีความมุ่งมั่นที่จะเปลี่ยนรูปแบบการสอน

นักศึกษา ต้องให้ความร่วมมือ เรียนรู้อย่างมีความสุข

**9. อุปสรรคหรือปัญหาในการทำงาน และ แนวทางในการแก้ปัญหา / อุปสรรคดังกล่าว**

หากใช้เมโลดี้ย้อนยุค จะเป็นที่อับอายอย่างมาก ควรหาแนวที่คาดว่าโดน ซึ่งใช้ได้ทั้งไทยและสากล